لقيسم ف الرياضة هو ݣروپ ديال لفراقي من نفس النيڤو اللي كايقصرو ضد بعضياتهوم لواحد لعدد ديال لمرات. فهاد لقيسم وفاللخر ديال لموسم الرياضي، لفرقة اللي جمعات نقاط كتر هي اللي كاتدي لكاس ديال لقيسم (وكاتطلع لقيسم آخور بوحدها أولا معا شوية دلفراقي اللي تابعينها فالترتيب). لفرقة أولّا لفراقي اللي جمعو عدد قليل ديال النقاط كايهبط لقيسم اللي النيڤو ديالو شوية طايح، وهي غادية. متلا ف كورة، فلغاليب، لفراقي كايتلاقاو جوج د لمرات ف لموسم لواحد، ومرة لفرقة كاتكون مضايفة ومرة خرة كاتكون ضيف. فاللول لفراقي كاتبدا تلعب مرة فتيرانهوم، ومرة خرة فتيران لفرقة لوخرة، ولاكين من بعد، لفرقة تقدر تلعب جوج ميطشان متابعين فتيرانها ولّا فتيران لفرقة لوخرة. ف لمغريب، جوج فراقي اللخرين فلقيسم اللول (بوطولا 1) كايهبطو للقيسم التاني (بوطولا 2)، اللي منو نيت كايطلعو 2 فراقي للقيسم اللول. نفس لحاجة طارية مابين لقيسم التاني ولقيسم التالت لبوطولا لوطنية للهواة.